text: প্রকাশিত: জানুয়ারি ২১, ২০২০, ১২:১৯ পিএম
  সর্বশেষ আপডেট : জানুয়ারি ২১, ২০২০, ০২:৫০ পিএম
  ইসমত আরা সাদেক -ফাইল ছবি
  যশোর-৬ আসনের সংসদ সদস্য ও সাবেক প্রতিমন্ত্রী ইসমত আরা সাদেক আর নেই (ইন্না লিল্লাহি ওয়া ইন্না ইলাইহি রাজিউন)। মঙ্গলবার (২১ জানুয়ারি) বেলা ১১টার দিকে চিকিৎসাধীন অবস্থায় তিনি মারা যান।
  প্রধানমন্ত্রী শেখ হাসিনা ইসমত আরা সাদেকের মৃত্যুতে গভীর শোক জানিয়েছেন। তিনি আজ বিকাল ৫টায় সংসদ ভবনের সাউথ প্লাজায় মরহুমার প্রতি শেষ শ্রদ্ধা নিবেদন করবেন।
  আওয়ামী লীগের উপ-দফতর সম্পাদক সায়েম খান দৈনিক জাগরণকে জানান, সাবেক প্রতিমন্ত্রী ইসমত আরা সাদেক সকাল ১১টায় এ্যাপোলো হাসপাতালে মারা গেছেন।
  তার মৃত্যুতে গভীর শোক প্রকাশ করেছেন জাতীয় সংসদের হুইপ, আওয়ামী লীগের সাংগঠনিক সম্পাদক আবু সাঈদ আল মাহমুদ স্বপন। এক শোক বার্তায় তিনি বলেন, ইসমত আরা সাদেকের মৃত্যুতে জাতি একজন দেশপ্রেমিক রাজনীতিবিদ, জনপ্রতিনিধিকে হারাল। তিনি মরহুমার বিদেহী আত্মার মাগফেরাত কামনা এবং শোকসন্তপ্ত পরিবারের সদস্যবর্গ, স্বজন ও গুণগ্রাহীদের প্রতি গভীর সমবেদনা জানান।